## Turisme Comunitat Valenciana anuncia una nova línia d’ajudes per a fomentar l’eficiència energètica dotada amb prop de 21 milions d’euros

*** El secretari autonòmic de Turisme avança que “en pocs dies vorà la llum esta nova orde d’ajudes que permetrà al sector invertir en millores i posar en marxa nous projectes encaminats a la sostenibilitat”
* José Manuel Camarero ha inaugurat la jornada ‘Sostenibilitat i descarbonització d’establiments turístics’ organitzada per Hosbec**

La Generalitat, a través de Turisme Comunitat Valenciana, llançarà prompte una nova línia d’ajudes dirigides al sector turístic per a fomentar l’eficiència energètica, dotada amb prop de 21 milions d’euros de pressupost.

Així ho ha anunciat a Castelló el secretari autonòmic de Turisme, José Manuel Camarero, durant la inauguració de la jornada ‘Sostenibilitat i descarbonització d’establiments turístics’, organitzada per Hosbec en col·laboració amb l’Institut Tecnològic Hoteler (ITH).

Durant la seua intervenció, Camarero ha avançat que “en pocs dies vorà la llum esta nova orde d’ajudes, que permetrà al sector invertir en millores i posar en marxa nous projectes encaminats a la sostenibilitat”.

En esta línia, ha insistit que “és moment d’aprofitar el suport des de les diverses administracions per a avançar i transformar el sector, ja que no hi ha pla B, per la qual cosa hem d’assumir la sostenibilitat com un canvi necessari que afecta tots els plantejaments i vessants”.

Esta jornada, en la qual també han participat la secretària general d’Hosbec, Mayte García, i el president d’ITH, Javier García Cuenta, ha reunit professionals de diversos establiments hotelers, com ara hotels urbans, de costa i de muntanya, així com apartaments, cases rurals, balnearis, càmpings i restaurants, i s’ha centrat a buscar les solucions més adequades per a maximitzar l’estalvi energètic en les seues instal·lacions.

En la jornada s’han proposat diferents tecnologies i les claus per a adaptar-les a les necessitats concretes de cada perfil d’establiment, amb garantia de resultats i reducció dels costos d’operació i manteniment.

Fecha: 24/09/2024